
<היו"ר יצחק וקנין:>
רבותי, אני פותח ישיבת ועדת הכלכלה. היום יום רביעי ד' בכסלו, 26 בנובמבר, בהצעה דחופה לסדר-היום של חבר הכנסת עמר בר-לב, זבולון כלפה ואנוכי, בנושא של: יחסם המזלזל של עובדי שירות התעסוקה לפניות חקלאים בנושא העסקת עובדים פלסטינים.
הצעה זו אושרה בנשיאות בכנסת. אני עומד אחרי זה יחד עם שני חברי. אני אסביר את הדברים כדי שיהיו ברורים, יש פה מספר דברים. אני תמה לגבי שיטת ההתנהלות של שירות התעסוקה מול החקלאים. 
פעם ראשונה, חקלאי מקבל מכסה של עובדים פלסטינים. על פי אישור של מועצות הייצור, קובעים לו את הכמות של העובדים שהוא מקבל. אז יש סגר. מה קורה בסגר? העובד לא מגיע, החקלאי ממשיך לשלם עבור אותם ימים.

פעם שנייה, יש חג והחקלאי ממשיך לשלם. אם קבעו לאותו חקלאי 20 יום או 15 יום עבודה של פלסטיני, יכול להיות ש-10 ימים לא יגיע העובד והחקלאי ישלם עבורם. רבותי, זה לא יכול להיות. החקלאי לא קוטף את הכסף מהעצים, עם כל הכבוד.
כשכבר הוא פונה לשירות התעסוקה אז או שאין תשובות או שעונים במייל אחרי יומיים, אחרי 3 ימים. קיבלתי מכתבים מחקלאים, לא אחד ולא שתיים, שמתארים בפני את ההשתלשלות, במיוחד, רבותי – אני לא יודע מה קורה באזורים אחרים – באזור בקעת בית שאן, שם גם הייתי בסיור עם החקלאים וראיתי את הדברים.

הדבר הזה הוא בלתי אפשרי, רבותי. אני אומר את זה הרבה פעמים, אתמול הייתי באיזה כינוס ואמרתי שלפעמים, דברים שמובנים מאליהם, אנשים חושבים שזאת המציאות של מדינת ישראל וכך הדברים מתנהלים. זה שאנחנו באים לשווקים, רבותי, ורואים את כל התוצרת החקלאית, אני אומר לכם שזה לא מובן מאליו. אני אמרתי את זה אלף פעמים. כל המערכת הזאת יכולה לקרוס אם אנחנו לא נבין את המשמעויות.

הרבה חקלאים נפלטים ממעגל הייצור בגלל עלויות והתייקרויות של מים שאנחנו משלמים. זה הענף היחידי במשק שמסלם מס על עובדים זרים בהעסקה שלהם. רבותי, אנחנו לאט-לאט מעמיסים על החקלאים. או שהפריץ ימות או שהגמל ימות, אחד משניהם, איך שאתם רוצים.
לכן אני חושב שאנחנו צריכים תשובות לגבי כל ההתנהלות. האם הדברים שנאמרו, אכן הם נכונים מבחינת התשלום עבור הימים, ימי מחלה, ימי חג. ימי מחלה – אני יכול להבין. אבל אני לא יכול להבין את הסגר ואני לא יכול הבין את החגים.

אם אני מקבל עובד ל-15 יום, זה ל-15 יום. אני צריך לקבל אותו ל-15 יום. אם הוא עובד יומיים ואני משלם עוד 13 ימים, רבותי אין סיכוי שחקלאי כזה ישרוד בצורה כזאת. גם לגבי כל ההתנהלות מול השירות.
<ישי פולק:>
ברשותך, אני רוצה לחדד עוד 2 נקודות, כדי שתוכל לענות ביחד. זה קשור לאותו נושא.

<היו"ר יצחק וקנין:>
עוד רגע. חבר הכנסת עמר, אתה רוצה להוסיף משהו?

<עמר בר-לב:>
אני לא הייתי בכלל מודע לבעיה הזאת, אין לי את הוותק שלך בתחום. אבל כמובן שהייתי מודע לבעיה של החקלאים שעובדים פלסטינים לא מגיעים בגלל הסגר או מגיעים מאוחר, צריכים לצאת מוקדם, זה לבדו יוצר בעיה להסתמך על עובד כזה.
ברגע שיש כאן עוד אספקט כלכלי שהוא, גם משלם, זה באמת בלתי מתקבל על הדעת וצריך למצוא לזה פתרון ואני שמחתי להצטרף לקריאה שלך.

<היו"ר יצחק וקנין:>
עוד מישהו רוצה להוסיף? אני אאפשר לך את כל הזמן, אני מבטיח לך.

<עמר בר-לב:>
גם אין כאן הרבה חברי כנסת שיחתכו את דבריך.

<עמנואל וייל:>
אני בכל זאת רוצה להגיד שהכתובת לא נכונה. זה נכון שעד שנת 2002 הנושא של תשלום לעובדים זרים היה מוסדר בחוק שירות תעסוקה. משנת 2002, כל הסעיפים בשירות התעסוקה, 61 ואילך, הועברו לחוק עובדים זרים, בטיפול משרד הפנים ורשות ההגירה והאוכלוסין.

הוצאתי הבוקר, רק למען הסדר, מסמך מאתר האינטרנט של רשות האוכלוסין וההגירה שהיא חוזרת על הדברים האלה, שזה בתחום סמכותם. אנחנו כבר יותר מ-10 שנים לא עוסקים עם עובדים זרים בחקלאות, לא למתן היתרים, לא לגבי תשלומים ולא לגבי שום דבר.

זה פשוט נשאר היסטורית. לגבי הרבה אנשים נשאר שירות התעסוקה, בינתיים זה עבר לתמ"ת והיום זה במשרד הפנים. כל היחידה הזאת כבר יותר מ-10 שנים לא בסמכות שירות התעסוקה - - -
<לאה ורון:>
אחרי שתסיים לדבר, תכתוב לי בבקשה את השמות המדויקים של שני החוקים, גם חוק שירות התעסוקה וגם חוק עובדים זרים.

<עמנואל וייל:>
כפי שאמרתי, כבר יותר מ-10 שנים אין לנו כל סמכות בנושא הזה, אנחנו לא מטפלים בדברים האלה ולכן אנחנו לא יכולים לתרום או לעזור בפתרון הבעיות שקיימות ומועלות.
<היו"ר יצחק וקנין:>
יש לי שאלה: האם זה נכון שהחקלאי צריך לשלם, גם בחוק הישן, עבור אותם ימים שהפלסטיני לא מגיע?

<ענת טויטו:>
על השאלה הזאת אנחנו נענה.

<יואל ליפוביצקי:>
נעזור לחבר.

<עמנואל וייל:>
אני רק רוצה לסיים ולהגיד שמהסיבה הזאת, מכיוון שאנחנו לא בעלי הסמכות ואנחנו גם בפועל לא מטפלים בדברים האלה, אנחנו גם לא אלה שמסוגלים לתקן את הליקויים - - -

<היו"ר יצחק וקנין:>
אז מה הקשר של החקלאים מולכם? יש קשר בכלל?

<עמנואל וייל:>
אין לנו קשר לחקלאים.

<היו"ר יצחק וקנין:>
כלום? אין קשר?

<עמנואל וייל:>
יש החלטת ממשלה – אין לנו שום קשר.

<היו"ר יצחק וקנין:>
כלום?

<עמנואל וייל:>
אין לנו קשר עם - - -

<היו"ר יצחק וקנין:>
אז למה הוא צריך לפנות אליכם?

<עמנואל וייל:>
הוא לא פונה אלינו.

<היו"ר יצחק וקנין:>
הוא פונה אליכם. קיבלתי מכתבים - - -

<עמנואל וייל:>
הוא לא צריך, הוא לא צריך. יש פה טעות. לכן אני רק אסיים במשפט אחר - - -

<היו"ר יצחק וקנין:>
אז למה כתבתם "שירות התעסוקה" במכתב?

<עמנואל וייל:>
אני רק אסיים במשפט אחד, סליחה - - -
<היו"ר יצחק וקנין:>
אתם כתבתם שירות התעסוקה.

<יואל ליפוביצקי:>
אנחנו כתבנו את המכתב, אבל - - -

<עמנואל וייל:>
סליחה, אדוני, אני רק רוצה לסיים במשפט אחד.

<יואל ליפוביצקי:>
זה רשות ההגירה.

<היו"ר יצחק וקנין:>
אז הייתם כותבים רשות ההגירה ואני לא הייתי עושה עוול לשירות התעסוקה.

<עמנואל וייל:>
לכן, סדר-היום, כפי שהוא נוסח: זלזול עובדי שירות התעסוקה. כנראה שמקורו בטעות כי לא אנחנו - - -
<היו"ר יצחק וקנין:>
אז אנחנו מתנצלים על הטעות.

<עמנואל וייל:>
אנחנו מבקשים גם הדבר הזה יבוא על תיקונו, שלא יצא לנו שם רע.

<היו"ר יצחק וקנין:>
הנה, התנצלנו על הטעות. מתנצלים על הטעות, אדוני.

<לאה ורון:>
בנוסף לשביתה, שמו להם עוד גיבנת.

<ישי פולק:>
אני סמנכ"ל התאחדות האיכרים. מראש אני אומר שזה לא רשות התעסוקה, זה רשות ההגירה, זה שיהיה ברור.

יש שתי נקודות בדברים שאמרת שחייבים חידוד קטן: אחד, באותם ימים שהם לא מגיעים לעבוד החקלאי שלנו נדרש לשלם בגין ימי העבודה האלה, החקלאי נדרש לדווח עליהם כאילו הם עבדו.
<היו"ר יצחק וקנין:>
זה כמו בגששים: כאילו.

<ישי פולק:>
המשמעות שמישהו מדווח שכאילו מישהו עובד, זה דיווח שקרי. אין בעיה אם המדינה תחליט שאדם צריך לשלם 15 יום סתם ככה גם אם העובד לא בא, זה בסדר. אבל האמירה שהוא צריך לדווח כאילו עבד, יש עם זה בעיה קשה שאני לא יכול לקבל אותה.

<היו"ר יצחק וקנין:>
אנחנו נעשה סדר בזה, אל תדאג.

<ישי פולק:>
זו נקודה אחת שצריך לשים אותה - - -

<לאה ורון:>
זה לא ברור. אתה מוכן להבהיר את זה?

<ישי פולק:>
כן. אם לא יהיה דיווח על ימי עבודה בפועל אצל החקלאי, האנשים ברשת ההגירה שהם משלמים – תכף אני אגע בשיטה ותבינו את זה – משלמים את סכום המשכורת, לא ישלמו את המשכורת. כשהם יראו שאין תשלום משכורת בגין ימי עבודה, הוא מאבד את ההיתר, לכן הוא נאלץ לדווח כאילו שהעובד עבד כדי לשמר את ההיתר של העובד.

<לאה ורון:>
ממי באה הדרישה הזו?

<ישי פולק:>
אני אסביר לך את השיטה: המעסיק מדווח על ימי עבודה עבור העובדים. מי שאומר לו כמה צריך לשלם זו המדינה, רשות ההגירה אומרת כמה צריך לשלם, הם מוציאים את התלוש לעובד, המעסיק משלם למדינה את הכסף והמדינה מעבירה לעובד את הכסף. זה המסלול.

זאת אומרת, אם אין דיווח על ימי עבודה, כאילו אין תשלום. ברגע שאין תשלום הוא לא יקבל את ההיתר. נוצר מצב שהחקלאי הנכבד הזה מעסיק 10 חודשים בשנה מתוך 12 אבל משלם עוד חודשיים סתם כדי לשמר את ההיתר.
אני רוצה לגעת בנקודה השנייה של השיטה. בשיטה הזאת, שאתה מעביר את ימי העבודה והמדינה מוציאה תלוש שכר ואומרת לך כמה אתה צריך לשלם והיא משלמת לעובד, נופלים פגמים גם ברמה של מה שמגיע לעובד על בסיס ההסכם הקיבוצי.

לא כל התנאים המגיעים לעובד על בסיס צו ההרחבה או ההסכם הקיבוצי מופיעים בתלוש, כתוצאה מזה המדינה אומרת לחקלאי כמה לשלם, החקלאי משלם על פי מה שהמדינה דורשת, המדינה מוציאה תלוש והחקלאי נשאר חשוף לתביעות של דיני עבודה מאותם חקלאים פלסטינים כתוצאה מזה שהמדינה לא דרשה את כל המרכיבים המגיעים לעובד.

<היו"ר יצחק וקנין:>
אי אפשר להאמין, אני אומר לכם אי אפשר להאמין. חברה, זה לא ימשיך.

<יואל ליפוביצקי:>
זה ממש לא כמו שהוא אומר, אבל תכף אנחנו נתייחס.

<היו"ר יצחק וקנין:>
אני שואל אותך: אתה תשלם למישהו פה בארץ, לעובד ישראלי, על ימים שהוא לא עובד אותם?

<ענת טויטו:>
ממש לא.

<היו"ר יצחק וקנין:>
אתה תשלם לו? מה זה ממש לא?

<ענת טויטו:>
אדוני, תן לנו להסביר - - -

<יואל ליפוביצקי:>
אתה שומע צד אחד, אתה שומע את האינטרס שלו. זו ממש לא התמונה כפי שהוא מתאר.
<אילן לוין:>
אני חקלאי בעל משק במזכרת בתיה. אני מעסיק ושמח להעסיק עובדים פלסטינים למעלה מ-40 שנה. אני חושב שאנחנו צריכים לחיות פה יחד באזור הזה. אני מעריך ומעריכים אותי, יש לי פועל שעובד אצלי קבוע 30 שנה מבין ה-6, הצוות הקבוע שלי.

המשק שלי בנוי על משק מטעים שממש עובד 10 חודשים בשנה. מספטמבר ועד סוף נובמבר, חודשיים מתים כשהפועלים קבועים אצלי, מכריחים אותי לשלם והפועלים אין להם בעיה לעבוד 5 ימים או לפי הצורך, מכריחים אותי לשלם 15 ימי עבודה. אין חוכמות, אחרת הרישיון ייפול לי. אני חי את זה יומיום, זה לא דבר תיאורטי שמישהו כותב מכתב. אני מחויב לשלם 15 ימים אחרת ייקחו לי את - - -
<היו"ר יצחק וקנין:>
העובדים שעובדים אצלך הם עובדים קבועים? אותם פועלים או שמתחלפים מדי פעם?

<אילן לוין:>
קבועים, קבועים. אדוני, אין מצב.

<עמר בר-לב:>
לצורך הדוגמה, כמה אתה משלם יותר?

<אילן לוין:>
מה זאת אומרת? אם עובדים 5 ימים, מכריחים אותי לשלם 15.
<עמר בר-לב:>
מה הסכום? כמה זה בכסף?

<אילן לוין:>
אני לא יודע, לא כימתי את זה. אני לא יכול לענות לך מהמותן. אבל אני מדבר על העיקרון: הם עבדו אצלי 5 ימים בחודשיים האלה. במשך 10 חודשים הם עבדו 25-20 יום, אפשר לבדוק אותי, כל התלושים שלי מדווחים כחוק ובצורה מסודרת, חודשיים הם עובדים, נניח, 5 ימים ומכריחים אותי לדווח על 15 יום – חודשיים או שלושה, זה תלוי בעונות.
זה דבר אמתי, הם לא יכחישו את זה. הם לא יכולים להכחיש כי אלה הנהלים שלהם. אם כבר נתת לי רשות דיבור אז אני רוצה להגיד, ראשית, שאני רוצה להביע פה הערכה למערכת באזור שלי. אני עובד מול שולה ברחובות. אין לנו בעיות מבחינת היחסים מול המשרד.
<ישי פולק:>
מה שהזעיק אותם זו הכותרת.

<ענת טויטו:>
זאת אומרת שאנחנו לא מזלזלים.

<אילן לוין:>
אני מדבר בשמי על מה שאני מכיר ברחובות. אני לא יודע על אזורים אחרים. אבל יש לי כמה טענות או בקשות לנהלים שאותה מערכת ברחובות עובדת איתה, לדוגמה: לפני מספר חודשים או בשנה האחרונה דורשים מחקלאים ומכולם לשלוח דיווחים בקבצים.

אני לא יודע מה זה קבצים. אני חקלאי, אני פלאח, בן 70 ואני לא יודע להפעיל מחשב ואני לא יודע מה זה קבצים. אני יודע לבוא פעם בחודש, להסתכל בעיניים של אתי ברחובות, לדווח לה, לתת לה שיק, כרטיס אשראי וללכת הביתה. לא מפריע לי לראות פעם בחודש את הבנות בחודש, לא מפריע לי.

מכריחים קבצים. משרדים של קבלני בניין, יש להם אולי את המזכירות שלהם שיודעות להפעיל. הרבה מאוד חקלאים, אני שומע את זה מהרבה מאוד חקלאים, זה דבר שמטרטר אותם, משגע אותם. התשובה שאני מקבל היא שעשו את זה לטובת החקלאי שלא ירוץ כל יום. לפחות תתנו אפשרות לחקלאי להחליט: או שהוא רוצה לבוא לשלם או שמיש לא רוצה לטרוח, שישלם בקבצים. אבל לא להפעיל עליו את המכבש הזה של הקבצים כי יש כאלה שלא יכולים לעמוד בזה.

שנית, ב-25 בחודש, המערכת שלכם סגורה. ב-25 בחודש המשרד לא יכול לקבל דיווחים, המערכות סגורות. אני לא יודע להגדיר מה זה מערכות סגורות, אבל אין לי שירות מעבר ל-25 בחודש. אולי אתם תסבירו לי את זה.
דבר נוסף שאני מבקש הוא לפתוח מוקד חירום ארצי שיעבוד מספר פעמים בחודש בשעות יותר מאוחרות של היום. יש חקלאים שנתקלים בבעיות בשעות הערב. אולי אני לא מגדיר את נכון אבל צריך לחשוב על איזשהו מהלך של מוקד ארצי שייתן מענה לחקלאי או לכל מעסיק אחר בחירום.
נושא שלא קשור במערכת אבל אני מבקש להעלות אותו פה, אדוני, זה נושא רישיונות לפועלים פלסטינים ותיקים. שיחליטו, 5 שנים, 10 שנים, שיש להם רישיונות לסמי-טריילרים, לאוטובוסים, לטרקטורים. אבל המערכות הביטחוניות לא נותנות לנו אפשרות להעסיק אותם כטרקטוריסטים כחוק, מה שהיה בעבר.

פניתי אל פולי כשהוא היה רמת"ק בעזה והוא נתן לי אישורים לטרקטורים שלי. היום המערכת מפחדת. אני אומר את זה בעדינות. עונים לי שזה עניין ביטחוני ואני אומר: חקלאי מבקש אישור לפועל שלו לנהוג בטרקטורים שלו, עם מספרי טרקטורים, במשק, עם אחריות בחתימה של החקלאי לכל נזק שייווצר.
אני מטפל בזה, קמ"ט תעסוקה מכיר אותי ויודע את הטיפול שלי. אני עומד בפני קיר שאי אפשר לפרוץ אותו - - -

<היו"ר יצחק וקנין:>
תן לנו להבין, מה שהצגת זה משהו ייחודי אצלך - - -

<אילן לוין:>
זה לא ייחודי. אני מייצג פה את כלל החקלאים.

<היו"ר יצחק וקנין:>
אתה לא שומע מה שאני אומר, התכוונתי - - -

<אילן לוין:>
פשוט באתי באופן אישי, אני יכול להציג את זה.

<היו"ר יצחק וקנין:>
לך יש עובדים קבועים?

<אילן לוין:>
כן.

<היו"ר יצחק וקנין:>
יש מציאות של עובדים לא קבועים, עובדים באים לעבודה עונתית, זמנית - - -

<אילן לוין:>
זו מערכת אחרת, אדוני.

<היו"ר יצחק וקנין:>
למה? זאת מערכת שגם היא פנתה אלינו. התלונות הן לא רק מסוג ההעסקה שלך אלא גם מסוג ההעסקה השני.

<אילן לוין:>
אני לא מכיר אותה. אבל זאת מערכת אחרת: הגילאים אחרים, ההתנהלות אחרת. אני לא מכיר את הבעיות האלה. תודה רבה.
<היו"ר יצחק וקנין:>
ישנה מציאות שעובד מתקבל ל-17 יום, 20 יום, 35 ימים, אותו עובד פלסטיני מקבל אישור העסקה אצל החקלאי ואחרי 3 ימים יש הסגר – כך נכתב לי במכתב – והוא נאלץ לשלם את כל התקופה של ההסגר, גם אם יש באותה תקופה חג או דברים כאלה, גם עבור התקופה הזאת הוא נאלץ לשלם. העיקרון הוא אותו עיקרון.

<אלי אהרון:>
להערכתי, העניין מתפזר. אני חושב ש-50% של פתרון הבעיה זה להציג את הפרטים. כמובן שאני בא לכאן מתוקף תפקידי ויש הרבה מאוד פניות אלי. אני מכיר את הנפשות הפועלות, אני חושב שהבעיה היא לא בשירות שהם נותנים לחקלאי, השירות הוא בסדר.

הבעיה היא בשיטה שאותה קבעו מקבלי ההחלטות והיא דופקת את כל העסק. אם נפתור את בעיית השיטה, פתרנו את כל הבעיה. יש עיקרון מוביל, גם לגבי עובדים זרים מתאילנד וגם לגבי עובדים מהשטחים וכולי: להכפיף אותם לכללי התעסוקה של עובדים ישראלים.
דא עקא, בעניינים מסוימים, איפה שניתן להוסיף ביורוקרטיה, המערכת מוסיפה ביורוקרטיה. אם זה העיקרון, מדוע שאני כחקלאי לא אוציא לו את התלוש? מדוע שאני לא אשלם לו על פי הכללים? ואם יש לך רצון כמנהל ציבורי, כמקבל החלטות, לעקוב אחרי מהלך ההעסקה של גורם זה או אחר, למה לעשות את זה על חשבון החקלאי? למה לעשות את זה בביורוקרטיה שמסבכת את העניין?
השיטה הזאת גורמת למצב שחקלאי, כמו שהזכירו פה, שהעסיק אותו במשך יומיים או שלא יכול להעסיק אותו בכלל מסיבות כאלה ואחרת, נאלץ לשלם סתם כסף עבור אותו עובד, הוא נתקל – לא ביואל, עם כל הכבוד – באנשים הנמצאים בשטח, הוא כועס עליהם, יש צעקות ויש לו טענות מפה ועד הודעה חדשה על השירות שהוא מקבל או לא מקבל. לפי דעתי, שלא בצדק, כי לא הם האנשים שיצרו את הבעיה הזאת.

אז אם זאת הבעיה, צריך לפנות לחלונות הגבוהים ולהגיד: השיטה איננה מתאימה. אם אתם רוצים לעקוב אחרי תנועת העובדים האלה, תעשו את זה בדרך אחרת ולא בדרך של כתישת החקלאי ושל הוספת ביורוקרטיה בלתי אפשרית.

ברור לחלוטין שהיא בלתי אפשרית והתלונות הן מפה ועד להודעה חדשה. אני רוצה לציין עוד עובדה גם בעניין של - -

<היו"ר יצחק וקנין:>
אפשר לקצר בבקשה? כדי שנשמע תשובות.

<אלי אהרון:>
- - של העובדים הזרים יש לנו בעיות מפה ועד הודעה חדשה, ברחנים, סיפורים – יואל מכיר את כל הסיפורים האלה.

<היו"ר יצחק וקנין:>
זה כבר סיפור אחר.

<אלי אהרון:>
העניין של העובדים הפלסטינים היה אמור לתת מענה לחלק מהבעיות האלה, במיוחד באזורים מסוימים – הזכירו את אזור המרכז – והנה תקעו גם את המענה הזה באמצעות ביורוקרטיה שהופכת את העניין לבלתי אפשרי, בלתי הגיוני ויוצרת קונפליקט בין החקלאי מצד אחד, לבין המערכת הנמוכה, כי איתה הוא נתקל, שלא בצדק.
<היו"ר יצחק וקנין:>
דניאל, אתה אחרון הדוברים ואחרי כן נשמע תשובות.

<אברהם דניאל:>
כל העניין של העובדים הפלסטינאים מתנהל בצורה ביריונית על ידי שלטון החוק. קודם כל, מי שאמר פה שלא מחשיבים סגר, זה נכון: לוקחים בחשבון סגר, לוקחים בחשבון שבתות. אבל הם מחליטים באופן שרירותי מהם ימי העבודה שאתה חייב לדווח באותו חודש.

<יואל ליפוביצקי:>
כבוד היושב-ראש, מה שהוא אומר זה לא מה שכתוב לך במכתב כי סגר מורידים וכולי.

<אברהם דניאל:>
יואל, חכה, עוד מעט אתה - - -

<ענת טויטו:>
מורידים עוד הרבה דברים.

<יואל ליפוביצקי:>
אני מכיר את הנאום שלו, הוא קבוע, זה בסדר. אני יכול לנאום במקומך, אם תרצה.

<היו"ר יצחק וקנין:>
תן לו לסיים. אני מבטיח לך שאני אאפשר לך את כל הזמן, כל מה שאתה צריך לומר, אתה תאמר ולא נעצור בך.

<יואל ליפוביצקי:>
אני אומר שאני כבר יכול לנאום במקומו, לא צריך לעצור אותי, אני מכיר את כבר מכל הוועדות, זה אותו נאום.

<לאה ורון:>
טוב שאתה מכיר. הוועדה לא שמעה ותאפשר לוועדה לשמוע את הדברים.

<אברהם דניאל:>
כפי שאמרתי, הם מנכים ימי שבת, מנכים ימי שיש, מנכים סגרים, אם יש יום גשום מנכים אותו. אבל בסופו של דבר הם קובעים את מספר הימים שאנחנו נדווח ונשלם אותם.

<היו"ר יצחק וקנין:>
זאת אומרת, אם הפועל יעבוד 5 ימים והם יבקשו ממך 15 יום, אתה תהיה חייב לכתוב 15 יום? איך אפשר לעשות דבר כזה? זה לא - - -

<אברהם דניאל:>
אני אסביר לך. בהתנהגות שלהם, הם מביאים את החקלאי לנוסח של הסנדק: הצעה שאי אפשר לסרב לה. מה הם אומרים לך? אדוני, אתה לא תשלם מה שאני אומר לך, אני אבטל לך את הרישיון.
<היו"ר יצחק וקנין:>
באיזו סמכות אתה תשלם ימים שלא עבדו אצלך?

<אברהם דניאל:>
באיזו סמכות? זה תשאל אותם. אני חושב שאין להם סמכות כזאת. ואני אגיד דבר יותר חמור מזה: הם גם גורמים למצב של דיווח שאינו אמת - -

<היו"ר יצחק וקנין:>
כוזב.

<אברהם דניאל:>
- - לשלטונות מס הכנסה. ואני אסביר במה מדובר: אם עבד אצלי הפועל 7 ימים ואמרו תשלם 20 יום, דיווחתי על ימים שכלל וכלל שלא התקיימו. זאת הייתה הוצאה שלא התקיימה, נכון? כשיש לי הוצאה שלא התקיימה, דיווחתי לשלטונות המס דיווח שאינו אמת. בשעה שממשלת ישראל מכריזה על מלחמה בהון השחור, הנה לך תופעה שהיא בעצמה מייצרת הון שחור.

<היו"ר יצחק וקנין:>
לא, עזוב. לי מפריע משהו אחר. עזוב, דניאל. הבעיה שלי יותר קשה.
<אילן לוין:>
זה חינוך לדיווח שקר.

<היו"ר יצחק וקנין:>
הדברים ברורים.

<אברהם דניאל:>
יש דבר עוד יותר חמור. החקלאי אמור לשלם למדור התשלומים את התנאים הסוציאליים בלבד. את המשכורת הוא משלם באופן ישיר. כשאתה נותן את התלוש לעובד הוא רוצה את מה שכתוב בו. זאת אומרת שאתה גם נאלץ לשלם לעובד יותר ממה שמגיע לו כי אחרת הוא יתבע אותך בבית דין לעבודה.

<היו"ר יצחק וקנין:>
זה לא ברור לי. תסביר עוד פעם.

<אברהם דניאל:>
הוא מנפיק לי את התלוש, תלוש משכורת אני לא מנפיק.

<היו"ר יצחק וקנין:>
הם מנפיקים את התלוש. אתה מעביר את הברוטו?

<אברהם דניאל:>
לא. אני מעביר להם את התנאים הסוציאליים.

<היו"ר יצחק וקנין:>
ואת שכר העבודה.

<אברהם דניאל:>
את שכר העובדה אני משלם ישירות לפועל. כשני נותן את התלוש לפועל - - -

<עמנואל וייל:>
יש הפרדה בין השכר - - -

<אילן לוין:>
יש הפרדה, אדוני. הוא מטעה אותנו. כתוב בתלוש 173 שקלים ליום עבודה. אלה סיפורים. אתה לא למדת את הנושא.

<אברהם דניאל:>
תסלח לי. אני לא הפרעתי לך. אני למדתי טוב מאוד את החומר, אתה לא למדת.

<היו"ר יצחק וקנין:>
דני, אל תריבו ביניכם פה.

<אברהם דניאל:>
תן לי לסיים, תאמין לי אני מדייק והלכתי עם זה לבית המשפט. בשורה התחתונה, מי שמנפיק את התלוש זה מדור התשלומים. איך הוא מנפיק אותו? על פי הימים שהוא דרש ממני. אם הוא דרש ממני 20 יום, שילמתי לו תנאים סוציאליים לפי 20 יום ואני נאלץ לשלם לעובד גם 20 יום כי ככה כתוב בתלוש.

מה עוד כתוב בתלוש? כתובה שם פסקה שאומרת שזה באחריותו של המעסיק. עליה לדעת שאני לא בר דעת בכלל והריבון קובע שאני אחראי? כשאני נתבע לבית הדין לעבודה, על מה תובעים אותי? על אותו תלוש שהוא פיקטיבי, בעברית פשוטה וחדה.
אני לא מדבר על ההתנהגות הברוטלית, על לתפוס אותם בטלפון. זו התנהגות, אני אומר לך בכנות, היא בושה וחרפה למדינת ישראל שהמדור הזה גובה מיליוני שקלים - - -

<היו"ר יצחק וקנין:>
עכשיו אני מבין שמי שכתב לי את המכתב, הפיל את כל התיק על שירות התעסוקה שהם לא אשמים.

<אברהם דניאל:>
לא שירות התעסוקה. אני מדבר על מדור התשלומים.

<היו"ר יצחק וקנין:>
אני התנצלתי כבר בפני שירות התעסוקה.

<אברהם דניאל:>
מדור התשלומים נוהג בבריונות כלפי חקלאים. זה מוסד מיותר, אין בו צורך. תן לי להנפיק את התלוש כי אני משלם כמו כל אזרח במדינת ישראל - - -

<היו"ר יצחק וקנין:>
דניאל, עד כאן. אני רוצה לשמוע תשובות.

<לאה ורון:>
הישיבה צריכה להסתיים ב-09:30.

<היו"ר יצחק וקנין:>
אנחנו מסיימים ב-09:30. רבותי, אני רוצה לשמוע מכם תשובות: איך העסק מתנהל? קודם כל תגידו לנו איך העסק מתנהל.

<יואל ליפוביצקי:>
ענת תגיד לכם ואני אשלים אם צריך.

<היו"ר יצחק וקנין:>
אני חקלאי, מזמין עובדים דרככם.

<ענת טויטו:>
עובד מקבל רישיון העסקה. המעסיק צריך לבוא בתחילת החודש - - -

<יואל ליפוביצקי:>
תתארי את התהליך מרגע הקצאת המכסות.

<ענת טויטו:>
זה יהיה ארוך. אבל אני אסביר בקצרה. חקלאי שרוצה עובדים צריך לפנות למועצת הצמחים. הם נותנים לו מכסה. המכסה מגיעה אלינו בקבצים. צריך להבין שבשנים האחרונות מספר העובדים שעוסקים בנושא הפלסטיני במדור תשלומים זה 25 עובדים שמטפלים ב-55 אלף עובדים פלסטינים.

<היו"ר יצחק וקנין:>
בכל הענפים?

<ענת טויטו:>
בכל הענפים, 5,500 מעסיקים. זה חייב אותנו לפתח ולהתקדם ולעבוד בשיטה ממוחשבת ואין מה לעשות, כולם צריכים להתקדם עם הקצב. אנחנו לא יכולים להגיד לאחר שידווח ידנית ולאחר בקבצים. אנחנו לא נעמוד בזה עם 25 עובדים.
<לאה ורון:>
רגע. את עצרת בתחילת התהליך. מה קורה? ניתנה המכסה על ידי מועצת הצמחים, היא מועברת אליכם באמצעות המחשב.

<ענת טויטו:>
אחר כך המעסיק צריך להגיש קובץ להזמנת העובד. הקובץ הזה נשלח למת"ק - - -
<לאה ורון:>
מה זה הקובץ הזה? את מתכוונת לאיזה טופס?

<ענת טויטו:>
לא. זה קובץ אקסל פשוט - -

<היו"ר יצחק וקנין:>
במחשב?

<ענת טויטו:>
- - רשומה שם תעודת הזהות של העובד הפלסטיני שהוא מבקש להעסיק. הקובץ הזה נשלח לבדיקה ולאישור - -

<לאה ורון:>
זאת אומרת, הציפיה היא שהחקלאי יידע מיהו אותו עובד פלסטיני שהוא רוצה להעסיק?

<היו"ר יצחק וקנין:>
הוא יודע, כנראה.

<אילן לוין:>
הוא מבקש עובד.

<יואל ליפוביצקי:>
אנחנו לא קובעים.

<ענת טויטו:>
הוא קובע את מי הוא רוצה להעסיק.

- - הקובץ הזה מועבר למת"ק ושם בודקים את תעודת הזיהוי הזו ומחליטים אם להנפיק לו רישיון או לא.

<יואל ליפוביצקי:>
בדיקה ביטחונית.

<ענת טויטו:>
למחרת אנחנו מקבלים משוב מהמת"ק שאומר אם לעובד יצא רישיון או שהעובד נדחה. את התשובה הזו אנחנו שולחים למעסיק, גם במייל. כל הפעילות הזאת מתבצעת באמצעות מיילים. אין לנו אופציה ויכולת לעמוד ב-5,500 מעסיקים מדי חודש.

<היו"ר יצחק וקנין:>
עד כאן ברור, זה הקטע הקל.

<ענת טויטו:>
זה הקטע הקל. אחרי שהעובד הזה מקבל רישיון, בתחילת החודש המעסיק צריך לדווח את נתוני ההעסקה של העובד. המעסיק, על פי חוק הגנת השכר, צריך לנהל כרטיס עובד - - -

<עמר בר-לב:>
הוא מדווח קדימה או אחורה? אמרת שהוא מגיע בתחילת החודש.

<ענת טויטו:>
אחורה. את נתוני ההעסקה יודעים בתחילת החודש.

<עמר בר-לב:>
בסוף החודש או בתחילת החודש הבא הוא מדווח אחורה.

<ענת טויטו:>
בדיוק. את הדיווח הזה הוא גם מעביר אלינו בקבצים. אם זה מעסיק שיש לו מעל 10 עובדים הוא צריך להגיש לי דיווח בקובץ. אנחנו קולטים את הנתונים. יש לנו בדיקה במערכת. זה לא נכון לומר שאנחנו מחייבים את המעסיק.

בשנים האחרונות התחילו להעסיק את העובדים האלה פה יום, שם יום. ראינו שמספר הימים שהעובדים האלה מדווחים הוא מאוד נמוך. נכנסה כאן ביקורת והחליטה שצריכים לערוך בדיקה. בבדיקה הזו אנחנו בודקים במהלך החודש כמה ימים היו ימי שישי, שבת, סגר, חג, ימי בוץ, גשם. את כל הימים האלה אנחנו מנכים.

זה המינימום שנדרש לבדיקה. זה לא מה שאנחנו מחייבים את המעסיק. המעסיק הזה יכול לכתוב לי ולהגיד לי - - -
<לאה ורון:>
כשהמעסיק מעביר לך נתונים, הוא כולל בתוכם ימים שהם סגר או ימי גשם או חגים?
<ענת טויטו:>
הוא צריך לדווח כפי שהעסיק את העובד.

<לאה ורון:>
נתוני אמת. כמה ימים הוא העסיק את העובד.

<ענת טויטו:>
בדיוק. אנחנו עורכים בדיקה, הסברתי למה אנחנו עורכים את הבדיקה הזו, אחרי הבדיקה אנחנו שולחים לו מייל ואומרים לו: אדוני, לפי הדיווח שלך זה כך ולפי הנתונים המינימליים יכלו להיות איקס ימי עבודה, מדוע דיווחת?
הוא צריך לתת הסבר: העובד היה בחופשה, העובד היה במחלה. הוא צריך להביא איזשהו מסמך שמעיד על מה שהוא דיווח או לכתוב מכתב הסבר. אז הדיווח הזה נקלט ועובר תהליך רגיל. אין פה שום בריונות, אין זמן לבריונות - - -

<אברהם דניאל:>
- - -

<היו"ר יצחק וקנין:>
דניאל, אני לא נתתי לך רשות לדבר. אל תפריע לי. אני רוצה להבין את זה לעומק: אחרי שהחקלאי דיווח לך ואמר לך אלו הימים שהעובד הפלסטיני עבד אצלי, ואת מקבלת את הדיווח, את מזכה את החקלאי, את המעסיק?
<ענת טויטו:>
על מה אני מזכה אותי?

<היו"ר יצחק וקנין:>
הוא היה צריך להעסיק אותו בתכנית, נגיד, 15 יום - - -
<יואל ליפוביצקי:>
לא, לא. יש עוד לפני. הנוהל אומר שכל עובד פלסטיני ועובד זר בישראל צריך לעבוד במשרה מלאה. זאת נקודת הבסיס. אתם יוצאים מנקודת בסיס שכל אחד יכול להעסיק כל עובד יומיים-שלושה-שעתיים - - -

<היו"ר יצחק וקנין:>
לא על זה אני מדבר.

<לאה ורון:>
כמה ימים זה משרה מלאה?

<עמר בר-לב:>
22 ימים.

<יואל ליפוביצקי:>
ממשלת ישראל החליטה שחוקי העבודה על ישראלים, אותו דבר הם גם על זרים וגם על פלסטינים. אי אפשר להגיד שאם הוא פלסטיני אני אתן לו פחות.

<היו"ר יצחק וקנין:>
ברור. לא על זה אנחנו מלינים. אם הפועל עובד, אין לי בעיה עם זה. הבעיה שלי היא שהוא לא עובד ואני צריך לשלם לו.
<יואל ליפוביצקי:>
חובה להעסיק במשרה מלאה. אם אתה לא מסוגל להעסיק עובד פלסטיני או עובד זר במשרה מלאה, לא זאת כוונת ממשלת ישראל שתקרא לו פעמיים בחודש כי בא לך.
<היו"ר יצחק וקנין:>
אדוני, אני שואל שאלה ספציפית ואתה עונה לי על משהו אחר. זה ברור לי.

<עמר בר-לב:>
הוא העסיק אותו חודש שלם, אבל רק 15 יום הוא הגיע כי היה סגר.

<היו"ר יצחק וקנין:>
האם אני צריך לשלם אם יש סגר 5 ימים?

<יואל ליפוביצקי:>
הסברנו שסגר יורד.
<עמר בר-לב:>
אז תקשיב לשאלה ותענה לשאלה.

<היו"ר יצחק וקנין:>
אני שואל שאלות ואתה עונה לי משהו אחר.

<עמר בר-לב:>
תסלח לנו שהשאלות שלנו פשוטות. הבעיה שהתשובות שלך מורכבות והן לשאלות אחרות.

<היו"ר יצחק וקנין:>
ברגע שהעובד הפלסטיני היה בסגר 5 ימים, היה לו חג - - -
<יואל ליפוביצקי:>
לא נחשב. אמרו לך החברים שזה לא נספר.

<אילן לוין:>
לא אמרו.

<יואל ליפוביצקי:>
הוא לא משלם על זה.

<היו"ר יצחק וקנין:>
אמרתם ככה?

<אילן לוין:>
אל תגיד אמרו. אני מציג בעיה של משק ש-10 חודשים בשנה - - -
<היו"ר יצחק וקנין:>
עזוב את זה עכשיו.

<אילן לוין:>
יש הרבה משקים ברמה שלי. הם עבדו בחודשיים המסוימים האלה 5 ימים כי לא הייתה עבודה ואני מחויב לדווח - - -
<היו"ר יצחק וקנין:>
הפלסטיני הגיע אליך או לא הגיע אליך לעבודה?

<אילן לוין:>
לא.

<היו"ר יצחק וקנין:>
הוא לא בא?

<אילן לוין:>
הוא לא בא ואני חייב לדווח 15 ימים.

<יואל ליפוביצקי:>
שאלת על סגר: על סגר לא משלמים.

<אילן לוין:>
אני לא היחידי.

<יואל ליפוביצקי:>
הוא מדבר על זה שהוא לא צריך את הפלסטיני – אלו שני דברים שונים. אם הוא לא צריך אותו, אז הוא לא צריך להעסיק אותו. אנחנו מחויבים בנהלים למשרה מלאה. מה ששאלתם על סגר: סגר לא משלמים.

<עמר בר-לב:>
כבוד היושב-ראש, אני אגיד לך מה הבנתי. אם הבנתי לא נכון - - -
<היו"ר יצחק וקנין:>
עכשיו הבנתי את התמונה.

<עמר בר-לב:>
נניח שבאותו חודש יש 22 ימי עבודה ובאותו חודש היה יום אחד סגר, יום אחד בוץ ועוד, והוא עבד רק 15 יום. אז הוא צריך לשלם 15 יום.

<יואל ליפוביצקי:>
נכון.

<עמר בר-לב:>
אומר אילן שאם הוא היה צריך להעסיק אותו רק 10 ימים, מחייבים אותו על 15 יום. זה מה שהוא אומר.

<אילן לוין:>
נכון.

<היו"ר יצחק וקנין:>
אני הולך לעוד שלב שאני רוצה להבין אותו - - -
<עמר בר-לב:>
הוא אומר שנניח הוא רצה להעסיק אותו רק 10 ימים ובאותו חודש היו 22 יום. היו 5 ימי סגר, זה משאיר לנו 17. אבל הוא רוצה להעסיק אותו רק 10 ימים. אז לפי החוק במדינת ישראל הוא יחייב אותו ב-17 ימים.
<אברהם דניאל:>
 - - - עובד לא בא כי הוא לא יכול להגיע, זאת הבעיה - - -
<היו"ר יצחק וקנין:>
יש לי עוד שאלה כדי להבין, אנחנו פה רוצים להבין את הנקודה, אולי זה משהו שאפשר לתקן אותו בסופו של יום. נאמר שאני קיבלתי את העובד לחודש ימים אבל סיימתי את העבודה החקלאית שלי ב-10 ימים. אני לא צריך את הפועל עוד 15 יום. אני מבין שעל פי השיטה שלכם אני חייב לשלם עוד 15 יום.
<יואל ליפוביצקי:>
אתה צריך להעסיק אותו במשרה מלאה.

<היו"ר יצחק וקנין:>
כל החודש? גם אם לא הייתי מעסיק אותו - - -

<ענת טויטו:>
עובד שלא מועסק, לפי הנוהל המעסיק צריך לדווח תוך 7 ימים על הפסקת עבודה. הוא לא יכול להחזיק רישיון של עובד כשיש בעיה של מכסה וצריך לתת את העובד הזה למעסיק אחר שרוצה להעסיק אותו.
<אילן לוין:>
הוא אצלי כבר 30 שנה, בחייכם - - -

<עמר בר-לב:>
כבוד היושב-ראש, אני חייב ללכת לוועדת חוץ וביטחון. אני סומך עליך. תודה.

<היו"ר יצחק וקנין:>
יש פה משהו שאני לא יכול לקבל אותו. נגיד שהוא היה עובד ישראלי שעבד אצלך 10 חודשים, אתה לא יכול להגיד לו אחרי 10 חודשים - - -
<אילן לוין:>
בתיאום אתו. אדוני, אני לא מכריח אותו - - -

<היו"ר יצחק וקנין:>
אבל אתה מסכים איתי שאותו פועל ישראלי יגיד: אדוני, אני לא מוכן להישאר באוויר, איך אני אחיה בחודש הזה? אני צריך לחיות, לא? אני צריך לקבל משהו.

<אברהם דניאל:>
הוא מטעה פה. הוא אומר שהוא רוצה שיעבוד 5 ימים. אני רוצה שהוא יעבוד כל החודש אבל הוא לא מגיע מכל מיני סיבות. איך ניתן לשלם?
<היו"ר יצחק וקנין:>
גם אז אתה צריך לשלם?
<אברהם דניאל:>
כן. זאת הבעיה האמתית.

<היו"ר יצחק וקנין:>
לזה אני רוצה תשובה.

<אברהם דניאל:>
אני רוצה להעסיק חודש שלם והוא לא מופיע.

<יואל ליפוביצקי:>
לא נתת לי קודם לסיים, זאת בדיוק התשובה למה ששאלת, בעקבות השאלה של חבר הכנסת בר-לב. את החישוב לגבי מה שיורד, מה שאמרתם, זה נכון. נגיד שאחרי שהורדנו את הסגרים שהם לא צריכים לשלם וימי גשם וכולי, הגענו ל-15 יום, בדוגמה שלכם, והחקלאי דיווח 12.
כמו שענת הסבירה, אנחנו שואלים אותו למה החודש הוא עבד רק 12 יום. יכול היות שהוא היה 3 ימים חולה - - -
<אלי אהרון:>
סליחה, למה שתשאל? למה על עובד ישראלי אתה לא שואל? למה אתה לא עוקב אותו דבר אחרי עובד ישראלי? אני מעסיק גם ישראלים - - -
<יואל ליפוביצקי:>
אני יכול לסיים? אני הפרעתי לך?

<אלי אהרון:>
- - - זאת הבעיה. אחר הם יטענו - - - זה המנהל הציבורי: דואג לתעסוקה לעצמו בשביל שהגברת תבוא ותגיד ש-25 עובדים במדור התשלומים לא מספיקים. צריך 100 עובדים. למה הם צריכים לעקוב בכלל? ואם הם עוקבים - - -
<היו"ר יצחק וקנין:>
אני לא מקבל תשובות

<יואל ליפוביצקי:>
הוא לא נותן לי לענות, איך אני - - -

<אלי אהרון:>
- - - תסביר לי.

<היו"ר יצחק וקנין:>
תן לו שיענה לי תשובה.

<יואל ליפוביצקי:>
לא נותנים לי להגיד שני משפטים ברצף – אם לא רוצים אז - - -
<אלי אהרון:>
שיעבירו את כל התלושים - - -

<היו"ר יצחק וקנין:>
אלי, תן לו לסיים. זה לא יכול להיות, אתה מפריע לכל מילה שניה שלו.

<יואל ליפוביצקי:>
אם באותו חודש הוא דיווח, נגיד, 12 ימים, אנחנו שואלים איפה עוד הימים שהיה צריך למשרה מלאה. מה לעשות, זה מה שהחליטו וזה מה שאנחנו צריכים לעשות, זאת עבודתנו. אז הוא עונה, נגיד: אבא שלו נפטר, אז הוא היה 3 ימים באבל ומביא אישור - - -
<אברהם דניאל:>
ממי יביא לך אישור? מאימא שלו?

<היו"ר יצחק וקנין:>
 דניאל, אני אוציא אותך. אל תתנו לי – יש גבול, מילה אחת הוא לא משלים ואני לא מבין כבר מה הוא אומר.
<יואל ליפוביצקי:>
אם העובד היה חולה, הוא מביא אישורי מחלה. יש לנו רופא פרילנסר שאנחנו משלמים לו, יועץ חיצוני, אנחנו מעבירים לו והוא בודק את כל אישורי המחלה, מאשר, וזה גם יורד. כל הוויכוח שלהם, מה שהם באים להגיד לך - -
<היו"ר יצחק וקנין:>
ימי מחלה, בדרך כלל זה ביטוח לאומי - - -

<יואל ליפוביצקי:>
זה יורד. הם לא משלמים.

- - בעצם הם אומרים לך: למה מדינת ישראל שומרת על הזכויות של העובדים הפלסטינים? זה מה שהמדינה החליטה, מה לעשות? לא אני ולא מישהו אחר - - -
<אברהם דניאל:>
זאת לא השאלה שלנו - - -
<יואל ליפוביצקי:>
אל תפריע לי, בבקשה.

<היו"ר יצחק וקנין:>
דניאל, עוד פעם אתה מפריע?

<יואל ליפוביצקי:>
מה שהם אומרים, במילים אחרות זה: למה אתם משקיעים כל כך הרבה בשמירה על הזכויות של עובדים פלסטינים וזרים במדינת ישראל? דרך אגב, עובדים זרים למשל: ההסכם הקיבוצי בענף הבניין זה 182 שעות חודשיות.

<לאה ורון:>
זה בסדר ששומרים זכויות, אבל למה על חשבון החקלאי?
<יואל ליפוביצקי:>
לעובדים זרים, 211 שעות מחויב תאגיד בניין לשלם, גם אם אותו פועל זר לא עבד שעה, כדי לשמור על הזכויות, כדי לא להביא עובד מחו"ל לפה ולהושיב אותו תחת צלונית ושלא יעבוד כל החודש, כדי לשמור שיעסיקו אותו.

אותו דבר בעניין של הפלסטינים. כל הוויכוח שלהם הוא למה הם צריכים להעסיק אותו במשרה מלאה? הם רוצים להגיע למצב שאם צריך אותו, כמו שאמרת, יומיים בחודש, יעבוד יומיים ו-28 יום יישב בשטחים.
אבל זאת כרגע לא מדיניות הממשלה ואנחנו כן צריכים לדאוג למדיניות הממשלה וליישם אותה. אני לא מבין על מה כל התרעומת. תפקידנו לשמור - - -

<לאה ורון:>
גם על ההחלטה וגם על התהליך.

<יואל ליפוביצקי:>
הוא שאל למה אנחנו מנפיקים תלושי שכר? זה המדינה, בעצם. כי זה מה שהוחלט בין ממשלת ישראל לרשות הפלסטינית בהסכם פריז: אנחנו, המדינה, מדינת ישראל - - -
<אברהם דניאל:>
אז למה אני אחראי על התלוש? תוריד אותי ושיתבעו אותך. למה אותי?
<יואל ליפוביצקי:>
אני יכול לסיים שני משפטים?

<אברהם דניאל:>
שיתבעו אותך על התלוש - - -

<היו"ר יצחק וקנין:>
דניאל, עוד פעם - - -

<אברהם דניאל:>
אבל, וקנין, אם הוא ערך את התלוש, למה אני עומד למשפט? שהוא יעמוד למשפט. אתה יודע למה זה דומה? שהוא גונב לי את האוטו ואחר כך מסיע אותי באוטו שלו. זה בדיוק מה שהוא אומר. אני אתבע לדין, ואיפה הוא? אני הכנתי את התלוש, לי יש מה להגיד על התלוש.
<לאה ורון:>
רק אל תדבר יותר בלי רשות דיבור.

<אברהם דניאל:>
סליחה. את צודקת.

<יואל ליפוביצקי:>
זה בעצם איך שזה עובד - - -

<לאה ורון:>
תתייחס לנושא של התלוש. התחלת לדבר על הסכם פריז.

<יואל ליפוביצקי:>
המדינה מנפיקה את התלושים. מדינת ישראל, לא מת"ש ולא מישהו שהתעורר אצלנו בבוקר כפי שמנסים לצייר פה, אנחנו מקיימים את מדיניות ממשלת ישראל במשך עשרות שנים - - -

<לאה ורון:>
כשאתה אומר מדינת ישראל, למה הכוונה?

<יואל ליפוביצקי:>
לממשלת ישראל לדורותיה, משנות ה-70' כבר.

<לאה ורון:>
לא. האם זו רשות האוכלוסין וההגירה?

<יואל ליפוביצקי:>
לא. הממשלה, הממשלה. המדיניות - - -

<לאה ורון:>
מי בתוך הממשלה? יש לה הרבה משרדים.
<יואל ליפוביצקי:>
ממשלת ישראל, כל השרים.

<לאה ורון:>
השרים הם אלה שמנפיקים את התלושים?

<היו"ר יצחק וקנין:>
מי המבצע הישיר?

<יואל ליפוביצקי:>
המבצע זה אנחנו.

<לאה ורון:>
יפה. זה מה ששאלתי. רשות האוכלוסין וההגירה היא זו שעוסקת בהנפקת תלושי השכר.

<יואל ליפוביצקי:>
על פי החלטת ממשלה.

<לאה ורון:>
על פי החלטת הממשלה. אם היית יכול לומר לנו מה מספרה, היה עוד יותר טוב.

<ענת טויטו:>
אני מחפשת.

<לאה ורון:>
תעבירו לוועדה את ההחלטה.

<יואל ליפוביצקי:>
ההחלטה מיום 8.10.1970, החלטת ועדת השרים לענייני ביטחון מספר ב1.

<היו"ר יצחק וקנין:>
כן, הלאה.

<שמואל גלנץ:>
אני גם חקלאי, גם עורך דין וגם קשור לחברה שעוסקת בייצוא עבודות בחקלאות, שמפעילה עובדים פלסטינים. ענת מכירה אותי ומתעללת בי, אבל זו הערה בסוגריים. לגופו של עניין, אני מחזיק בידי דוח של מבקר המדינה שיצא לפני פחות מחודש. הוא מתייחס לתפקוד של המת"ש לענייני עובדים בבניין. לדעתי יש גזירה שווה לגבי חקלאות.

לדוח 52 עמודים, אני אקרא 3 שורות אחרונות של דוח מבקר המדינה: נוכח הממצאים שעלו בדוח זה ובחלוף עשרות שנים מתחילת פעולתו של אגף מת"ש בכל הקשור לעובדים הפלסטינים, סבור משרד מבקר המדינה כי יש מקום שהממשלה תבחן את תפקידי האגף ואת המשך הפעלתו בעתיד בנושא זה.
אני הגעתי למסקנה הזאת כבר לפני הרבה מאוד שנים. המת"ש הוא גוף מיותר. למה? כל תכליתו של המת"ש, כמו שנאמר פה קודם, זה החלטת ממשלה להשוות את תנאי העבודה - - -

<לאה ורון:>
אתה מוכן רק לומר לי מה זה המת"ש?

<שמואל גלנץ:>
מדור תשלומים.
<לאה ורון:>
של מי?

<שמואל גלנץ:>
של רשות ההגירה. הוא חוסה תחת חוק עובדים זרים – בניגוד לטעות של שירות התעסוקה, שירות התעסוקה לא קשור - - -

<היו"ר יצחק וקנין:>
אנחנו התנצלנו כבר, התנצלנו.

<שמואל גלנץ:>
לא הייתי פה, אני מצטער. בכל אופן, המטרה של מדור התשלומים, הקימו אותו כדי לאפשר השוואת זכויות סוציאליות לעובדים פלסטינים כדי שלא יהיה מצב שהם מקבלים פחות זכויות מעובדים ישראלים.

בפועל, עובד ישראל, עובד זר וגם עובדים פלסטינים בהמוניהם בסופו של דבר יש להם איגודים מקצועיים, יש להם קו לעובד ובסוף הדרך הם מגיעים לבתי הדין לעבודה ובהמוניהם. כולם, גם עובדים ישראלים, גם עובדים זרים וגם פלסטינים, גודשים את מסדרונות בתי הדין לעבודה, הם תובעים את זכויותיהם.

מדוע? כי המת"ש לא נותן את כל הזכויות. זה מוגדר, למשל: יש רכיבים כמו רכיבי צו הרחבה או דמי הבראה וכן הלאה, נסיעות, לא כלולים בתוך התלוש שמנפיק המת"ש. ממילא המטרה לא מושגת. ממילא העובדים האלה מגיעים לבתי הדין לעבודה.

אני שואל שאלה פשוטה: בשביל מה 10 סניפים של מדור התשלומים? נמצאים במרכזי הערים, במקומות יקרים. אין לי מושג כמה זה עולה. רק 25 עובדים, 23 מהם מיותרים. אפשר לנהל את העסק הזה עם שני עובדים במשרד אחד.

<היו"ר יצחק וקנין:>
אני לא מוכן לקבל את מה שאתה אומר.

<שמואל גלנץ:>
אני אגיד גם למה.

<היו"ר יצחק וקנין:>
אתה עדיין לא נציבות שירות המדינה - - 

<שמואל גלנץ:>
אני מציע הצעה.

<היו"ר יצחק וקנין:>
- - ואתה לא תגיד כמה יעבדו וכמה יועסקו. זה לא המקום. תענה לי לגופו של עניין.

<שמואל גלנץ:>
אני אגמור את התזה שלי. אני אומר שהמת"ש מיותר - - -

<היו"ר יצחק וקנין:>
עוד מעט תגיד שלא צריך גם את ראש הממשלה ואת הממשלה, לא צריך אף אחד.

<שמואל גלנץ:>
זה המקום לדבר לעניין ביסודו.

<היו"ר יצחק וקנין:>
יכול להיות. זה יחליט הבוחר.

<שמואל גלנץ:>
נכון. אבל זה המקום לדבר על העניין הזה כי זה עניין בסיסי, עניין מובנה בחוק. אחרי עשרות שנים הגיע הזמן לבדוק את העניין במהותו, האם הוא מיישם את המטרה שלשמה נועד המת"ש, כן או לא? אם לא – חבל על הזמן. זה גורם לעוגמת נפש - - -

<היו"ר יצחק וקנין:>
לזה אני מסכים אתך.

<שמואל גלנץ:>
- - - אנשים פשוט נכנסים לדיכאון וזה לא נותן לעסק לזרום, לעבוד. המשק צריך לעבוד בצורה שוטפת. זה מפריע, זה גורם מזיק. לא שהוא לא מועיל, הוא מזיק.

<היו"ר יצחק וקנין:>
הבנו, אני מודה לך. אני חושב שמה שאמרת בסוף אלו דברים חשובים מאוד.

<יואל ליפוביצקי:>
אני יכול לענות לך. אתה מתפרץ לדלת פתוחה כי כנראה שבשנה הבאה זה כבר ייושם. שמעת שהיום אנחנו גובים את הזכויות הסוציאליות, אבל את השכר נטו, את הבסיס, אותו חקלאי או קבלן מעביר לאותו עובד - - -

<היו"ר יצחק וקנין:>
למה אתם עושים הפרדה כזאת? מה ההיגיון בהפרדה הזאת?
<יואל ליפוביצקי:>
לא יכלו להעביר את הכסף לבנקים הפלסטינים מאחר והם לא עובדים במס"ב - - -
<שמואל גלנץ:>
אבל למה זה - - -

<יואל ליפוביצקי:>
אני עונה לך.

<לאה ורון:>
את השכר החודשי משלם החקלאי ואת התשלומים בגין הזכויות הסוציאליות אתם משלמים?

<יואל ליפוביצקי:>
כן.

<אילן לוין:>
הם לא משלמים – החקלאי מעביר - - -

<היו"ר יצחק וקנין:>
החקלאי מעביר אליהם והם משלמים.

<שמואל גלנץ:>
זה מרכיב בתלוש.

<יואל ליפוביצקי:>
מאחר והבנקים הפלסטינים, טכנולוגית – תנו לי להשלים, יש לי ועדת כספים - - -
<היו"ר יצחק וקנין:>
רבותי, גם אנחנו צריכים לסיים כבר.
<יואל ליפוביצקי:>
- - - ועדה לעובדים לזרים. אני רוצה לנסות לפחות לתת לחבר היקר את התשובה ואני מקווה שהיא תספק אותך. בגלל שהבנקים הפלסטינים לא מצליחים לקבל בהעברות כמו שאנחנו מעבירים זה לזה כסף היום – אף אחד לא הולך ומעביר במזומן, אתה עושה העברה בנקאית באמצעות מחשב וזה כבר אצל החבר – אותו דבר הבנקים הפלסטינים לא מסוגלים.

בנק ישראל כבר במשא ומתן מאוד מתקדם איתם, כנראה שימצאו פתרון. יכול להיות שגם לא רצו לתת להם פתרון לבנקים, אני לא יודע. נכון להיום, בנק ישראל כבר כמעט בסוף האפיון של כל העברת הכספים לרשות הפלסטינית ואנחנו כבר בסיום אפיון - - -

<שמואל גלנץ:>
אני מעביר כל יום כסף לבנקים פלסטינים - - -

<היו"ר יצחק וקנין:>
תאפשר לו לסיים.

<יואל ליפוביצקי:>
אמרתי שזה עתידי, לא אמרתי שזה היום. בשנה הקרובה - - -

<שמואל גלנץ:>
אבל אני מעביר כסף כל יום ואין שום בעיה. זו סתם עובדה לא נכונה.

<יואל ליפוביצקי:>
אז בנק ישראל טוען אחרת ממך. אני לא יודע לאן אתה מעביר. בכל מקרה, השורה התחתונה של מה שרציתי להגיד: בשנה הבאה נחיל לגבות את כל השכר - -

<אברהם דניאל:>
להגדיל את העיוות הוא רוצה.

<יואל ליפוביצקי:>
- - את כל השכר, כמו שאמרת, לא לעשות הפרדה ובנוסף, ההסכם הקיבוצי – היו בשנים האחרונות הסכמים קיבוציים בכל הענפים – ממש ספציפית אנחנו מתחילים להתאים את התלוש בדיוק למה שאמרתם. בשנה הבאה אני מקווה שזה - - -

<היו"ר יצחק וקנין:>
יש לי בקשה לסיכום הדיון הזה. דבר אחד מפריע לי ואני חושב שאתם צריכים לעשות עוד איזו פעולה. אני פונה אל רשות ההגירה: אני חושב שבקטע של הימים שאין לחקלאי מה לעשות עם העובד, גם אם הוא התחייב למעבר לימים שהוא צריך – הבנתי שאת הסגר אתם בסופו של דבר מנכים, את ימי המחלה וימים אחרים, אתם מנכים אותם, אתם לא מחייבים את החקלאי?
<יואל ליפוביצקי:>
נכון.

<היו"ר יצחק וקנין:>
אני מנסה את הקטע האחרון: אם אותו חקלאי לא העסיק, הוא התחייב נגיד על 20 ימים או מעבר לזה ואין לו, אני חושב שגם פה צריך לראות מה אנחנו עושים כדי שהחקלאים לא יתמוטטו. החקלאים משלמים ימים שהם לא צריכים לשלם אותם כי העובד לא הגיע, העובד לא בא.

תנסו למצוא פתרון לנישה הזאת. אני חושב שזה אפשרי עם קצת מחשבה. שבו עם מי שצריך. אני מציע שאפילו, אם אפשר – אלי, מי מייצג את כל הנושא הזה אצלכם?

<אלי אהרון:>
התאחדות חקלאי ישראל - - -

<היו"ר יצחק וקנין:>
אז אולי דרך - - -

<אברהם דניאל:>
אני בשם אגוד לשכות המסחר, יכול להגיד לך שהגשתי תביעה משפטית בעניין הזה.

<היו"ר יצחק וקנין:>
לא משנה. עזוב אותנו - - -

<יואל ליפוביצקי:>
שבית המשפט יגיד את דברו.

<היו"ר יצחק וקנין:>
עזוב את דניאל. דניאל כל החיים שלו במחשבות שצריך משפטים. אני לא. עזוב אותי, דניאל, עד כאן.

<אילן לוין:>
לא רוצים משפטים, רוצים הסדרים.

<היו"ר יצחק וקנין:>
בדיוק. אני מבקש שתנסו למצוא הסדר שחקלאים לא יפלו בין הכיסאות וישלמו ימים שלא צריך לשלם. תאמינו לי, החקלאים במצב לא קל, מצב קשה, מחירי המים בשמים. הכול עולה, כל התשומות עולות והחקלאי צריך לשלם ימים שהוא לא צריך לשלם אותם. אנא מכם, תעשו את מה שצריך.
אני רוצה להתנצל עוד פעם בפני - - -
<לאה ורון:>
אני אקריא את הטיוטה של המסקנות: 1. נציג שירות התעסוקה מסר לוועדה כי משנת 2002 הסמכות לטיפול בעובדים הזרים הייתה נתונה לשירות התעסוקה על פי סעיף 61 - -

<עמנואל וייל:>
עד שנת 2002.

<לאה ורון:>
- - עד שנת 2002, הייתה נתונה לשירות התעסוקה על פי סעיף 61 לחוק שירות התעסוקה, התשי"ט-1959. הסמכויות הועברו ליחידת סמך על פי פרק ד2 לחוק עובדים זרים, התשנ"א-1991, וכי כיום הטיפול מסור לרשות ההגירה והאוכלוסין במשרד הפנים, כולל התשלום לעובדים הפלסטינים בחקלאות.

<יואל ליפוביצקי:>
משנת 2008.

<לאה ורון:>
משנת 2008?

<יואל ליפוביצקי:>
אז זה עבר לרשות.

<לאה ורון:>
2. הוועדה החליטה להתנצל בפני שירות התעסוקה ועובדי שירות התעסוקה על השם שניתן ולתקן את שם הדיון המהיר במסקנות שיונחו על שולחן הכנסת.

3. הוועדה מבקשת מרשות האוכלוסין וההגירה לבחון מחדש, ביחד עם נציגי החקלאים, את נושא התשלומים עבור העסקת העובדים הפלסטינים ולהעביר אליה בכתב עד יום 1 בינואר 2015 הצעות לפתרון הבעיות שהועלו כאן. הוועדה תשקול אם לקיים ישיבה נוספת בנושא.

<היו"ר יצחק וקנין:>
תודה. אני נועל את הישיבה.

<הישיבה ננעלה בשעה 09:30.>
